Kosciuszko NP, Saphire Coast bis Canberra    Irgendwie ziehts uns anschinend witer ind Bärge...so sinnmr denn in däm Kosziuscko NP glandet. Do hets im Snowy River-Gebiet au e Skigebiet. mir könnes uns zwar kum vorstelle, und wohrschinlich isches au so bitz Jura-Chasseral odr Passwang - mässig...abr me ka do doch immerhin zimmlig düüri Rossignol-Skis kauffe.  Für zem Döff fahre isches do e Paradies. Tolli Kurve wo nid mit so Bitumefligg  zämmekläbt wärde, und d Streggene ziehn sich so enorm ind Längi dass sich alles guet verteilt und d Strosse nie überfüllt sinn. Zum überhole gits immer widr so uswiich-Bays wo so ultraschnällfahrzüüg wie unseri alti Dame könne uswiiche und so de no schnällere Dinger uf nur zwei Räder könne usem Wäg go. He jo, will mir fahre jo mitem Jeep do zdruff...und das mit öbbe 30, will s isch ame schono rächt Steil und s Auteli isch mit uns zwei an Bord schono bitz schwerer :-) Drfür kame so dippdopp d Lanschaft bestuune  und schliesslig hännmr Zyt, und schlussändlig sehtme die Schnälle denn widr ufem Gipfel stoh und abeluege...  Wie dehei, nur alles grösser länger und ... ohni Leitplanke...oft An schöne Bärgseeli und Lookouts vrby sinnmr an unsere Ubernachtigsplatz ko. Dört hänn ys am oobe und au am Morge x Wallabies odr ebbe Känguruhs bsuecht. d Glei im Beutel isch no schwierig z knipse...dä findet das gläb noni so toll. Huere härzig!! Wenn sie gebore wärde klättere si am Mammi uffe in Sagg iine wosi sich e art Asuuge.  Dört bliibe si e Momänt bisene stinggt, und hüpfe widr druss. nur no ab und zue göhn si denn dri. in däre Zyt bekunnt s Frä Mammi nomol e Gleine und so muess denn dr Älter am Früsche dr Platz im Beutel ganz überlo und sälber Nahrig sueche.  So lauft das  Wills do inde Bärge scho zimmlig früsch gsi isch sinnmr denn irgendwenn widr zrugg and Küschte. D Saphire Coast. Sau schön, hättemr ächt nid erwartet. Nur dä huere sauwind isch au widr do. Abr wurscht, uns gfallts. Hännmr no zwei us Melbourne  kenneglernt, und in Begleitig vo Possums mitene Znacht gässe und gschnuurt. Die sinn also grad 2 Johr in Europa ummetuckeret und sinnsich do grad widr bitz am probiere an Alltag z gwöhne. Sinnsi z Dornach gsi!! Das verdient Sälteheiswärt, göhn doch sunsch d Aussies högschtens uf Luzärn und Interlake...und verlöhn denn d Schwyz widr. S sinn halt alti Steinerschieler gsi :-)  E Wombat hännmr bis jetzt immer leider no kei läbige gseh (usser im Zolli, abr dä het grad pennt). Abr die Possums sinn sau härzig,  wenn au allerdings zimmlig uf unsere Food us. Also immer schön alles Verstegge und wägmache. Znacht denn gummpe si ufem Auto umme, au an das muessme sich zerscht gwöhne. Sinn rächt zuetraulich do die Viecher:-)  So, als nögschts hauemrs uf Canberra. E wunderschöni extrem interessanti Stadt muessme do sage. Wärs glaubt isch sälber schuld, abr me söll nid z viel böses übere Hauptsadt sage, schliesslig hänn die uns do s Visum usgstellt. Abr ächt...das e Stadt soo langwilig ka sy...me könnt jo in x Museum  go...odr in völlig verdörrte Botanische Garte...abr neee...bi uns hets grad füre Kaffi glängt und denn sinnmr schowidr im Auto gsässe. Dr einzig ort wo do öbbis lauft isch uf irgendeme platz wo öbbe 10 lüt gege irgend e ungerächtigkeit in ihrem Heimatssaat 'demonstriert' hänn (nochär allerdings ins gliche kaffi sinn ko käffele...isch öbbe 10minute gange die Demo), und denn s Subermegagigathunder Shoppingcenter. Drei Stögg alles dinn, und alles voll abekiehlt...brrrr...do haltet sich gläb ganz Canberra wo  Arbeitslos isch uf... und mir touris...  abr ebbe...wäg do, ab zum Lake George!Plätzli sueche. kame sicher baade hännmr dänggt. abr nüt isch gsi, s het zwar e Gedänkdafele ka, dass do mol e ganzi Familie söll versoffe sy, wohrschinlig hets sit denn abr kei Wasser me drin...Also nüt mit bade, warm ha und über Canberra grinse!!! Witter sinnmr denn ufe Wäg zur Catherine. Si isch grad bi ihrer Schweschter in Killcare oberhalb vo Sydney. Also machemr e kleine Abstächer und nämme denn dr Staat Newsouthwales vo  do här in Agriff.  Bis denn